
ΑΡΧΗΓΕΙΟ ΕΛΛΗΝΙΚΗΣ ΑΣΤΥΝΟΜΙΑΣ
Α Ρ Χ Η Γ Ο Σ

Αθήνα, 19 Ιουνίου 2011
Χαιρετισμός Αρχηγού Ελληνικής Αστυνομίας 
Αντιστράτηγου Ελευθέριου Οικονόμου 

κατά τον εορτασμό της «Ημέρας Τιμής των Αποστράτων»

Τιμούμε σήμερα, ημέρα μνήμης των Αγίων Πάντων, τους Απόστρατους της Ελληνικής Αστυνομίας. Για όλους εμάς που υπηρετούμε στο Σώμα, η γιορτή αυτή δεν αποτελεί απλή εκπλήρωση συμβατικής υποχρέωσης αλλά μια ξεχωριστή ημέρα με ιδιαίτερο συμβολισμό.
Με την θεσμοθέτηση της ημέρας αυτής, η Πολιτεία τιμά τους απόστρατους για την προσφορά τους στην Πατρίδα και την Κοινωνία. Μια τιμή που αντανακλά στο ίδιο το Σώμα, σε όλους εμάς που από διάφορες θέσεις και ιδιότητες συνθέτουμε έναν οργανισμό θεμελιώδη για την ύπαρξη μιας συγκροτημένης και ευνομούμενης κοινωνίας.
Τιμούμε σήμερα τους συναδέλφους, τους ανθρώπους εκείνους που μας υποδέχθηκαν θερμά στην αστυνομική οικογένεια. Τους αγαπητούς «δασκάλους» και φίλους που με τις συμβουλές, τις υποδείξεις τους αλλά κυρίως με τις πράξεις τους υπήρξαν και εξακολουθούν να αποτελούν λαμπρά παραδείγματα ήθους, αυταπάρνησης και κοινωνικής προσφοράς. 

Βρισκόμαστε στη μέση μιας μεγάλης οικονομικής κρίσης, αλλά και ταυτόχρονα μιας μεγάλης μετάβασης σε μια νέα εποχή μετά από δεκαετίες μεταπολιτευτικής περιόδου. Αντιμετωπίζουμε μια νέα πραγματικότητα, πρωτοφανή για την Πατρίδα και την Κοινωνία, που προκύπτει από τις μαζικές μετακινήσεις πληθυσμών, την αποξένωση, τις νέες ανισότητες που προκαλούν η φτώχεια και ο φανατισμός, αλλά ακόμα και από τη ραγδαία τεχνολογική ανάπτυξη που πολλές φορές ρευστοποιεί «αξίες» και συμπεριφορές. Τα νέα αυτά φαινόμενα απειλούν την ασφάλεια του πολίτη στην καθημερινή του ζωή ενώ ταυτόχρονα είναι σε θέση να απειλήσουν τόσο την ασφάλεια της Πατρίδας μας όσο και τη διεθνή. 
Διανύουμε μια περίοδο καίριας ευθύνης για την Ελληνική Αστυνομία. Ευθύνης απέναντι στην Πατρίδα και στον πολίτη. Ζούμε σε μια εποχή μεγάλων ανακατατάξεων και προκλήσεων για όλους μας. Σε μια εποχή που η ασφάλεια αποτελεί το κυρίαρχο ζητούμενο. Είναι δε απόλυτα κατανοητό ότι η νέα πραγματικότητα επιβάλλει ρυθμούς που δεν δικαιολογούν ολιγωρίες ή καθυστερήσεις, αγκυλώσεις του παρελθόντος. Οι λύσεις πρέπει να είναι άμεσες, ορατές και συγκεκριμένες. 
Οι προκλήσεις, για όσους θέλουν να βλέπουν το ποτήρι μισοάδειο, προκαλούν φόβο και ανησυχία. Για όσους όμως βλέπουν το ποτήρι μισογεμάτο πίσω από κάθε πρόκληση, πίσω από κάθε αλλαγή, κρύβεται μία μεγάλη ευκαιρία. Η Αστυνομία καλείται να προχωρήσει μπροστά, να αντιμετωπίσει τις προκλήσεις και να δικαιώσει τις προσδοκίες της Πολιτείας και των πολιτών. Οι πολίτες δικαιούνται και πρέπει να αισθάνονται ασφαλείς. Και η Ελληνική Αστυνομία δίνει καθημερινό αγώνα για το σκοπό αυτό. 
Μοναδική συνισταμένη των δράσεων μας είναι η διασφάλιση του δικαιώματος των πολιτών να ζουν, να εργάζονται και να δημιουργούν σε ένα ασφαλές περιβάλλον, σφυρηλατώντας μια σχέση που θα βασίζεται στην αδιαπραγμάτευτη αρχή της προστασίας των ανθρωπίνων και ατομικών δικαιωμάτων και των συνταγματικά κατοχυρωμένων ελευθεριών. 

Πρόκειται για μια κρίσιμη παράμετρο, στη σημερινή ρευστή περίοδο, στη σχέση Αστυνομίας και πολιτών. Μια παράμετρο που αποσυνδέει το αγαθό της ασφάλειας αποκλειστικά από την έννοια της καταστολής και καθίσταται σαφές ότι περισσότερη ασφάλεια σημαίνει περισσότερη δημοκρατία, ισότητα, δικαιοσύνη, ανάπτυξη και ευημερία για όλους τους πολίτες. Η ασφάλεια συμβαδίζει μαζί με την προστασία των δικαιωμάτων και των ατομικών ελευθεριών. Δεν είναι έννοιες αντίθετες και συγκρουόμενες. Μια Αστυνομία, επαγγελματική και σοβαρή, έχει τον τρόπο να είναι και αποτελεσματική και φιλική προς τον Πολίτη. 
Το σίγουρο είναι ότι δεν μπορούμε και δεν πρέπει να επιτρέψουμε αυτή την περίοδο των μεγάλων ευκαιριών για την ανάπτυξη στέρεης σχέσης εμπιστοσύνης μεταξύ πολιτών και Αστυνομίας, να την θυμόμαστε στο μέλλον ως μια περίοδο χαμένων ευκαιριών. 
Για το σκοπό αυτό θα εργασθούμε όλοι μαζί, με ουσιαστικούς συμπαραστάτες εσάς, τους απόστρατους Αστυνομικούς που με τις γνώσεις και την εμπειρία σας μέσα από την πολυετή πορεία σας στο Σώμα της Ελληνικής Αστυνομίας, είστε αρωγοί και συμμέτοχοι στην επίτευξη των στόχων μας. Γνωρίζετε την πραγματικότητα της Ελληνικής Αστυνομίας και τις αγωνιώδεις προσπάθειες που καθημερινά καταβάλλει ο Έλληνας Αστυνομικός  και ταυτόχρονα ζείτε μέσα στην κοινωνία, έχοντας με τον τρόπο αυτό, τη δυνατότητα να μας μεταφέρετε αυτούσια τα μηνύματά της. Η συνεισφορά σας είναι καθοριστική. Η Αστυνομία σήμερα, όσο χρειάζεται την πείρα των μεγαλυτέρων, τόσο έχει ανάγκη και τον ενθουσιασμό των νέων. Η αρμονική σύζευξή τους εγγυάται την ομαλή πορεία και επίτευξη των στόχων της. Η δική σας συμμετοχή στους κοινούς αγώνες είναι ακόμη μια εγγύηση επιτυχίας.
Η Ελληνική Αστυνομία είναι περήφανη, για όλους εσάς που αφιερώσατε τη ζωή σας στην υπηρεσία της Πατρίδας, υπηρετώντας με σθένος, ζήλο και αποφασιστικότητα, για ολόκληρες δεκαετίες τις αρχές και τις αξίες του Σώματος. Είναι υπερήφανη για τα άξια στελέχη της, που κάτω από αντίξοες συνθήκες, με επαγγελματισμό και υψηλό αίσθημα ευθύνης αντιμετωπίζουν τις μεγάλες προκλήσεις και υπηρετούν με πίστη την Πατρίδα. Και τους ευχαριστώ γι’ αυτό.
Θέλω να σας διαβεβαιώσω ότι, στην κρίσιμη για την Πατρίδα αυτή περίοδο, διαφυλάττουμε ως «κόρη οφθαλμού», το αξιόμαχο, το ηθικό και τις αξίες του Σώματος, πιστοί στις παρακαταθήκες που μας κληροδοτήσατε έχοντας στο νου μας ότι «όσο πιο πίσω πάμε στο παρελθόν, τόσο πιο μακριά στο μέλλον μπορούμε να δούμε».
Σας ευχαριστώ.
Ο Αρχηγός
Ελευθέριος Οικονόμου

Αντιστράτηγος


